Adwene no yɛ akwaa nwanwasoɔ bi a ɛkura nipadua no dwumadie ahodoɔ nyinaa mu, ɛboa ma yɛte nneɛma ahodoɔ a yɛn ani hunu, yɛn aso te, yɛn hwene hua, deɛ tɛkrɛma no ka hwɛ ne deɛ ɛka yɛn wedeɛ anaa nipadua no ase yie. Obi adenim, n’atenka, ne nsɛm a ɛka ne tirim nyinaa gyina adwene no dwumadie so.
Adwene no sane nso wɔ dwumadie soronko a ɛdi boa nipadua no wɔ yɛn kasa mu, yɛn nan tutuo ne yɛn nsatoɔ mu, yɛn nna ne yɛn sɔreɛ mu, yɛn home mu, sɛdeɛ akoma no bɔ, yɛn wabɔ mu, yɛn yafunu mu aduane yam mu ne deɛ ɛkeka ho.
Ɛnam sɛ adwene no ho hia pa ara wɔ nipadua akwaa ahodoɔ no mu nti, Onyankopɔn abɔ ho ban a ɛhyɛ yɛn ti kɔnkora no mu. Wei boa si ɔhaw biara a ɛbɛtumi afiri abɔntene abɛka adwene no ama ho ate kyema no ho kwan. Bammɔ wei nyinaa akyi no, yɛwɔ su ne ban bi a yɛtumi da no adi ma ɛde adwene no kɔto asiane mu, na ɛntumi nni ne dwuma sɛdeɛ ɛsɛ. Di m’akyi ma yɛnhwɛ saa nneyɛeɛ yi.
1. Nhwehwɛmu ama yɛahunu sɛ, wɔn a wɔntaa nni nkɔmmɔ no te adwene no dwumadie so. Saa nhwehwɛmu yi bɛdaa adi sɛ, wɔn a wɔtumi gye berɛ bɛyɛ sɛ simma du rekɔ soro ne afoforɔ kasa no boa ma wɔn adwene dwumadie no kɔ so. Wo ne afoforɔ rekasa anaasɛ woreda w’atenka adi akyerɛ afoforɔ no boa kanyan adwene no ma no tumi di ne dwuma nwanwasoɔ a yɛadi kan aka ho asɛm no. Saa ara nso na wɔn a wɔntaa nni nkɔmmɔ anaasɛ wɔma nneɛma hyɛ wɔn so a wɔnsusu ho nkyerɛ obiara no brɛ adwene no dwumadie ase.
2. Abɔdeɛmunyansapɛfoɔ kyerɛ sɛ, wɔn a wɔntaa mfa wɔn adwene nni dwuma bi te sɛ nwoma akenkan, agodie a ɛhia adwennwene kɛse, nkontabuo ne deɛ ɛtete sei no te adwene no mmɔdemmɔ so.
3. Wɔn a wɔma nsukɔm de wɔn kyɛ na wɔn ho nsuo we no nso ma adwene no dwumadie ba fam sɛdeɛ adɔkotafoɔ ama yɛahunu sɛ, nsuo a adwene no hia de adi ne dwuma da koro biara yɛ ɔha nkyekyɛmu aduoson kɔsi aduowɔtwe no. Nipadua no nya nsuo a ɛsɛ sɛ ɛnya a, ɛboa ma adwene no tumi di ne dwuma ahodoɔ nyinaa. Wei nti, mpɛn dodoɔ a nsuo rewe wɔ nipadua no mu no, mpɛn dodoɔ no ara na na adwene no nso mmɔdemmɔ reba fam.
4. Wɔn a wɔda de wɔn nnabua kata wɔn ti nyinaa no nso si adwene no dwumadie ho kwan kɔduru mpɔmpɔnsoɔ bi. Sɛ obi da de ne nnabua kata ne tiri so nyinaa a, ɛte mframa pa a adwene no repɛ de adi ne dwuma no so, mmom mframa bɔne a ɛfiri ɔhome mu reba abɔntene no sane kɔ nipadua no mu ɛsiane sɛ ɛnni kwan biara a ɛbɛfa so apue afiri nnabua no mu nti.
5. Adwennwene, ateetee ne ɔhaw pii a nnipa taa kɔ mu no tumi nya nsunsuansoɔ bɔne wɔ adwene no so. Ɛwom sɛ onipa biara dwene anaa ɔkɔ ateetee mu deɛ, nanso ne mmorosoɔ ma nipadua no kyikyi nsuo bi a ɛnya nsunsuansoɔ bɔne wɔ adwene no so.
6. Wɔn a wɔmpɛ berɛ nna no nso si adwene no mmɔdemmɔ ho kwan pa ara. Adɔkotafoɔ kyerɛ sɛ, deɛ ɛteɛ biara no ɛsɛ sɛ onipa biara nya kwan gye n’ahome wɔ nna mu ɛfiri nnɔnhwere nson rekɔsi nnwɔtwe so dabiara. Wei bɛboa ama adwene no anya ahoɔden a ɛhia de adi ne dwuma nyinaa.
7. Nsadennom ne tawanom nso wɔ nsunsuansoɔ bɔne wɔ adwene no so.
Ɔkenkanfoɔ anaa ɔtiefoɔ, na wonnim a, afei deɛ woabɛhunu sɛ adwene no ho hia yie wɔ nipadua no mu. W’asase yi so dwumadie nyinaa kura adwene no, ɛte saa deɛ a ɛnneɛ na deɛn na woreyɛ ama w’adwene no anya apɔmuden pa?
Bɔ mmɔden sɛ wobɛtwe wo ho afiri nneyɛeɛ ahodoɔ a ɛbɛtumi de adwene no akɔ mu no ho, na yɛ nneɛma a ɛbɛboa no no pii. Afei, kyɛ ma afoforɔ na wɔn nso nnya saa nimdeɛ yi bi.
